Den kinesiske teknologikæmpe Huawei bliver ved med at dukke op i negative historier.

Oftest handler de om mulig spionage og overvågning gennem producentens smartphones, som der årligt sælges millioner af over hele verden.

Og forleden blev virksomhedens finansdirektør, Wanzhou Meng, så anholdt i Canada.

Det vides ikke hvorfor, fordi Meng selv har bedt politiet om, at offentligheden ikke får kendskab til detaljer om sagen.

Er anholdelsen et tegn på, at vi skal frygte, at det kinesiske firma lytter med på vores telefonsamtaler? Nej, mener DR's tech-korrespondent, Carsten Nielsen.

- Jeg tror ikke, man har en mistanke om, at vores netværk hele tiden bliver aflyttet lige nu og her, siger han.

Hvem er Huawei? Hauwei er verdens næststørste producent af telefoner, næst efter Samsung.

Sidste år solgte selskabet 153 millioner telefoner verden over.

Huawei udtales "Wah-way".

I 2013 indgik TDC en aftale med Huawei om at etablere 5G-netværk i Danmark.

Både USA, Australien og New Zealand har derimod afvist at bruge Huawei i deres nye 5G-netværk.

Kan spionere, hvis de vil

Men selv om Huawei er mest kendt for deres smartphones, er det på et andet område, vi skal sikre os mod gigantens indflydelse. Huawei laver nemlig også 5G-telenet, og netop det, er de ved at etablere i Danmark for TDC.

Flere andre lande, blandt andet USA og Australien, har ellers takket nej til Huawei som hovedleverandør af deres telenet af frygt for spionage.

- Det handler om en frygt for, at de kan udnytte den position, hvis de vil i fremtiden. Og at de vil kunne bruge netværket mod os ved at lægge det ned eller tage farten af det, siger Carsten Nielsen.

Derfor kan det være problematisk, at vi herhjemme gør os så afhængige af Huawei i vores digitale infrastruktur, mener tech-korrespondenten.